El Consell Local Agrari presenta els objectius per a 2024
07 de març 2024

![](/media/rrpk4jdn/img_9217_m.jpg?width=643&height=429&mode=max)

El Consell Local Agrari ha presentat este matí els objectius que s'ha proposat complir enguany en diversos àmbits com promoció de l'ocupació en el sector agrari, actualització del marc normatiu i administratiu, inversions en camins agrícoles, millores en la gestió dels recursos humans i en els servicis, neteges en les zones humides, podes i tales, etc.

Les fites de gestió per a enguany s'han presentat en un acte al qual ha assistit l'alcalde de Sagunt, Darío Moreno, i en el qual la regidora delegada i presidenta del Consell Agrari, Ana María Quesada, ha explicat els detalls de cada apartat al costat del personal tècnic i administratiu d'este organisme autònom de l'Ajuntament de Sagunt, també ha assistit Pere Peruga com a representant d’ASCOSA-AVA.

Un dels primers aspectes a ressaltar ha sigut el de la subvenció estimada del Servei Públic d'Ocupació Estatal per al **foment de l'ocupació agrària**, que és de més de 325.000 € i l'aportació municipal prevista és de 89.650 € (4.900 € més que en 2023), la qual cosa resulta un total de 414.650 €.

La presidenta del Consell Local Agrari, Ana María Quesada, ha expressat: «**Tenim la sort de treballar molt en comú amb els agricultors, amb totes les persones relacionades amb l'agricultura, amb la zona natural del nostre municipi i amb la zona forestal**». Així mateix, ha indicat respecte als objectius que es plantegen enguany: «**Cada vegada el Consell Local Agrari s'esforça més. Quan parle del Consell parle del personal, tant la part administrativa, com tècnica i la Guàrdia Rural. Cada vegada hi ha més implicació, cada vegada hi ha més esforç, i això es nota en tindre estos objectius tan ambiciosos per a enguany**».

El Consell Local Agrari s'ha proposat adaptar-se al Marc Normatiu de la Llei 9/2017 Llei de contractes del Sector Públic, quant a l'energia elèctrica de l'edifici (import anual: 7.436 €) amb l'Acord marc Central de Compres de Diputació; el subministrament de combustible (19.893 €) amb el Contracte Basat en l'Acord marc de Proveïdors de l'Ajuntament; el subministrament i manteniment d'extintors (1.000 €) amb la licitació de desembre de 2023; el rènting de vehicles; vigilància de la salut personal (3.935 €); confecció i gestió de nòmines (1.000 €); manteniment de l'ascensor i muntacàrregues (2.033 €) licitat al desembre 2023; renovació dels equips tecnològics: fotocopiadora (1.452 €) i equips informàtics (6.000 €); i l'assegurança de l'edifici responsabilitat civil (4.480 €).

Sobre la **seguretat en l'entorn rural**, s'han proposat la coordinació amb els bombers, per a la qual cosa traslladaran la cartografia actualitzada amb la ubicació dels camins rurals, possibles punts de proveïment d'aigua i altres aspectes, la incorporació de la Guàrdia Rural al 112, la formació i tecnificació de la Guàrdia Rural i la coordinació amb els servicis sanitaris facilitant ferramentes de geolocalització de camins rurals pròxims a urbanitzacions i disseminats.

Així mateix, també s'han proposat com a objectiu **l'estructuració i la millora de gestió dels recursos humans** del Consell Local Agrari.

En este balanç d'objectius, també s'ha inclòs la **coordinació amb l'Agència Valenciana de Protecció del Territori**, que té les potestats administratives de disciplina urbanística respecte de les infraccions greus o molt greus comeses en sòl no urbanitzable.

Respecte als **contractes de maquinària**, es durà a terme la retirada d'arrossegaments i anivellat de camins, així com la neteja de séquies municipals i es comptarà amb retroexcavadora, minigiratòria, triturador lateral, tractor amb caixó, tractor amb triturador i vehicle de càrrega (16.600 €).

Un altre objectiu és la **senyalització vertical i horitzontal** per a millorar la seguretat viària en camins rurals (15.000 €). Així mateix, també es durà a terme el servici de poda i tala de pins caiguts o perillosos de parcel·les forestals municipals (15.000 €).

Seguir amb la **neteja de la Gola** és una altra de les metes proposades enguany, per la qual cosa s'ha plantejat el dragatge i neteja de la desembocadura en la Gola de l'Estany (autorització de Demarcació de Costes fins a 2027) amb l'ús d'excavadora giratòria i carregadora frontal (3.000 €).

També es realitzarà un **control de plaga de senglars** mitjançant captura amb gàbies parany (10.000 €). Esta actuació es durà a terme amb la col·laboració dels caçadors del municipi mitjançant gàbies parany, i la seua incineració quan no siga aprofitable la carn. Esta actuació es fa a petició de l'associació AVA-ASAJA.

Es realitzarà el servici de manteniment dels **horts urbans** (6.000 €), que en 2024 tindran novetats: sorteig de 117 parcel·les (total 140) i 61 adjudicacions noves, reparació del tancament perimetral i de la porta principal per a evitar l'entrada de conills, millora en el sistema de reg i horaris per a evitar riscos per la matinada i instal·lar depòsits d'aigua comuns que suposen un reg de suport. També es durà a terme un estudi per a retirar la concessió a les persones que no complisquen amb la normativa.

Respecte a la subvenció de **zones humides**, es durà a terme la neteja i dragatge de la séquia de Gabau des del camí d’Almardà fins a les turbines de la Gola en la seua segona fase, amb la subvenció concedida de 42.514,53 € i l'aportació municipal de 4.723,84 €.

Sobre **l'aiguamoll**, hi haurà reunions de treball amb entitats i agents implicats en la gestió de l'aigua de la marjal d'Almenara.

També s'ha proposat la **recatalogació d'arbres monumentals i singulars** en el terme municipal de Sagunt. En concret 8 arbres, 5 palmeres, 1 garrofera i 2 oliveres, que té catalogació genèrica, i se'ls donarà una específica. Això es dona per a aquells arbres amb més de 350 anys, 20 metres d'alçària, un perímetre de 6 metres o un diàmetre de 12 metres. Amb esta catalogació tindran un seguiment i protecció especial per part de la Generalitat Valenciana.

Un altre dels objectius és el **contracte de reapedaçament**, que consistix en la repavimentació de trams afectats d'asfalt o formigó (53.000 €) i que ja s'ha realitzat en alguns camins en el primer trimestre de 2024: Escales, Comediana, Col·legiala, Calderona, Camí de la bàscula i Cuesta del Volant. En total 7 camins que suposen 577 m².

De la mateixa manera, s'organitzaran dos jornades de caràcter divulgatiu en matèria d'agricultura realitzades pel Col·legi Oficial d'Enginyers Agrònoms de Llevant.

Sobre les **inversions**, que tindran una duració superior a l'exercici pressupostari, es troben la reparació del pont Les Escales (47.530 €), la licitació de la senyalització i cartelleria (15.000 €) i el Camí de Gausa (20.470 €). El total del pressupost de 2024 és de 83.000 euros.

![](/media/2yld1ugg/img_9218_m.jpg?width=651&height=434&mode=max)

*   [](http://www.facebook.com/sharer.php?u=https://aytosagunto.es/va/actualitat/el-consell-local-agrari-presenta-els-objectius-per-a-2024/ "Facebook")
*   [](http://twitter.com/share?url=https://aytosagunto.es/va/actualitat/el-consell-local-agrari-presenta-els-objectius-per-a-2024/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-local-agrari-presenta-els-objectius-per-a-2024/ "Linked In")
*   [](mailto:?body=https://aytosagunto.es/va/actualitat/el-consell-local-agrari-presenta-els-objectius-per-a-2024/)